Kärdla osavallavanema kandidaat on Liisa Randmaa
Reformierakonna Hiiumaa piirkond andis teada, et esitas Kärdla osavallavanema ja Hiiumaa vallavalitsuse liikme kandidaadiks Liisa Randmaa.
Liisa on kasvanud Kärdlas ning siin elab ta oma perega ka praegu. Ta on lõpetanud Tartu ülikooli matemaatika-informaatikateaduskonna ja omab magistrikraadi matemaatikaõpetaja erialal. Ta on töötanud Kärdla põhikoolis majanduse ja matemaatikaõpetajana ning huvijuhina. Hetkel õpetab Liisa Hiiumaa gümnaasiumis matemaatikat. Kolleegid hindavad teda kui väga kohusetundlikku, edasipüüdlikku ja ausat inimest.
Liisa on abielus ja kahe lapse ema.
Liisa ütleb oma eesmärkide kohta Kärdla arendamisel: "Kärdla on minu kodulinn ja soovin, et siin tunneks igaüks end hästi – nii kohalik kui külaline. Kärdla osavalla vanema amet on minu jaoks läbinisti uus ja kindlasti suuri väljakutseid pakkuv. Soovin anda panuse Kärdla arengusse!"